**Tîrziu de toamnă**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin singurătatea lui brumar

Se risipește parcul, cît cuprinzi,

Învăluit în somnul funerar

Al fumegoaselor oglinzi.

Căci prin mijloc, bolnav de mii de ani,

Întunecat în adîncimi un lac e-ntins,

Și sîngele, din vii și din castani,

Pe fața ruginie a undelor s-a prins.

Tristețea mea străvede printre arbori zarea,

Ca-ntr-un tablou în care nu-nțelegi:

Boschet sau așteptare oprește-n fund cărarea?

Și liniștea-i ecoul buchetelor pribegi.

Spital de întristare, de căință,

În care-ți plîngi iubirea nentîmplată

Și-ți amintești cu dor, cu-o suferință,

Făptura neîntîlnită niciodată.

Molifți, cîțiva, s-au întîlnit departe,

Pe cînd murmurul parcului se roagă...

Se-nchide înserarea ca o carte

Și sufletul în foi, ca o zăloagă.